รัฐบาลไทย-ข่าวทำเนียบรัฐบาล-รัฐบาลกางโรดแมปแก้หนี้ข้าราชการ นำร่องครูและตำรวจ ตั้งเป้า 2565 ปีแห่งการแก้หนี้ภาคครัวเรือน
วันพุธที่ 29 ธันวาคม 2564
รัฐบาลกางโรดแมปแก้หนี้ข้าราชการ นําร่องครูและตํารวจ ตั้งเป้า 2565 ปีแห่งการแก้หนี้ภาคครัวเรือน
รัฐบาลกางโรดแมปแก้หนี้ข้าราชการ นําร่องครูและตํารวจ ตั้งเป้า 2565 ปีแห่งการแก้หนี้ภาคครัวเรือน
วันที่ 29 ธ.ค. 64 นางสาวรัชดา ธนาดิเรก รองโฆษกประจําสํานักนายกรัฐมนตรี เปิดเผยถึงความคืบหน้าในการแก้ปัญหาหนี้สินภาคประชาชน ตามขอสั่งการนายกรัฐมนตรี พล.อ.ประยุทธ์ จันทร์โอชา ที่ให้เร่งดําเนินการโดยด่วน ซึ่งรองนายกรัฐมนตรี นายสุพัฒนพงษ์ พันธ์มีเชาว์ ในฐานะประธานคณะกรรมการกํากับการแก้ไขหนี้สินของประชาชนรายย่อย ได้รายงานว่า นับตั้งแต่เดือนมิถุนายน 2564 ที่นายกรัฐมนตรีได้มีคําสั่งแต่งตั้งคณะกรรมการชุดนี้ มีการดําเนินการครอบคลุม 8 ประเด็น คือ 1) การแก้ปัญหาหนี้กองทุนเงินให้กู้ยืมเพื่อการศึกษา 2) การกําหนดให้การไกล่เกลี่ยและการปรับโครงสร้างหนี้เป็นวาระของประเทศ ผ่านกลไกธนาคารแห่งประเทศไทย และสถาบันการเงินของรัฐ 3) การแก้ปัญหาหนี้เช่าซื้อรถยนต์และรถจักรยานยนต์ 4) การแก้ปัญหาหนี้สินข้าราชการโดยเฉพาะข้าราชการครูและข้าราชการตํารวจ 5) การปรับลดและทบทวนโครงสร้างและเพดานอัตราดอกเบี้ยและค่าธรรมเนียม และการออกมาตรการคุ้มครองสิทธิ์ของลูกหนี้ 6) การแก้ปัญหาหนี้บัตรเครดิตและสินเชื่อส่วนบุคคล 7) การแก้ปัญหาการเข้าถึงแหล่งเงินทุนของประชาชนรายย่อยและ SMEs และ 8) การปรับปรุงขั้นตอนในกระบวนการยุติธรรม ซึ่งทั้งหมดนี้ อยู่ระหว่างการดําเนินการเพิ่มเติม เพื่อในปี 2565 จะสามารถขยายผลสัมฤทธิ์ของการแก้ปัญหาหนี้สิน และคลี่คลายภาระหนี้ครัวเรือนได้มากขึ้น
ในส่วนของการแก้ปัญหาหนี้สินข้าราชการ การขับเคลื่อนแบ่งเป็นสองกลุ่ม คือ บุคลากรครู และเจ้าหน้าที่ตํารวจ โดยกระทรวงศึกษาธิการได้จัดตั้งคณะกรรมการแก้ไขหนี้สินบุคลากรครู มีแนวทางแก้ไขปัญหา ได้แก่ 1) ยุบยอดหนี้ โดยใช้ทรัพย์สินและรายได้ในอนาคตของครู เพื่อให้ยอดหนี้ลดลง และสามารถชําระคืนได้จากเงินเดือน เช่น ใช้เงินบําเหน็จตกทอดมาชําระหนี้บางส่วน 2) ปรับดอกเบี้ยเงินกู้ให้ลดลงเหลือไม่เกินร้อยละ 5 เพื่อให้สอดคล้องกับสินเชื่อ หักเงินเดือนข้าราชการที่มีความเสี่ยงต่ํา 3) ปรับลดค่าธรรมเนียมทําประกันชีวิตและการค้ําประกันโดยบุคคลที่ไม่จําเป็น 4) ยกระดับระบบการตัดเงินเดือนข้าราชการให้มีประสิทธิภาพและเป็นธรรมมากขึ้น ซึ่งขณะนี้ มีสหกรณ์ครูจํานวน 20 แห่ง ครอบคลุมครูทั่วประเทศ กว่า 2 แสนคน สมัครเข้าร่วมดําเนินการตามแนวทางที่กระทรวงฯกําหนด และคาดว่าจะมีเพิ่มในระยะต่อไป
ขณะที่การแก้ปัญหาหนี้ตํารวจ มีผู้เข้าร่วมโครงการ 4.9 พันราย (ข้อมูล ณ ก.ย. 64) ได้รับการแก้ปัญหาหนี้แล้ว 2.1 พันราย อยู่ระหว่างดําเนินการ 2.5 พันราย และทางสํานักงานตํารวจแห่งชาติ ได้ขอความร่วมมือสหกรณ์ออมทรัพย์ตํารวจเพื่อช่วยเหลือข้าราชการที่เป็นสมาชิกสหกรณ์ในช่วงสถานการณ์โควิด-19 ในการพักชําระหนี้ เงินต้น การจัดทําโครงการปล่อยเงินกู้ระยะสั้นดอกเบี้ยต่ํา เพื่อเป็นค่าใช้จ่ายให้กับสมาชิกในครอบครัวและการลดอัตราดอกเบี้ยเงินกู้ให้กับสมาชิกที่มีหนี้
สําหรับประเด็นที่ต้องดําเนินการต่อไปเพื่อการแก้ไขปัญหาหนี้สินข้าราชการให้ลุล่วง ประกอบด้วย 1) เร่งปรับปรุงและยกระดับระบบการตัดเงินเดือนเพื่อชําระหนี้ อาทิ สหกรณ์ต้องกําหนดยอดเงินที่ข้าราชการสามารถกู้ได้โดยไม่เกินศักยภาพในการชําระคืนจากเงินเดือน กําหนดกติกาว่าหลังหักชําระหนี้ ข้าราชการต้องเหลือเงินเดือนไม่ต่ํากว่า 30% 2) ร่วมกันกํากับดูแลให้สหกรณ์ออมทรัพย์และสถาบันการเงินให้สินเชื่ออย่างรับผิดชอบ 3)เร่งรัดการออกกฎกระทรวงเพื่อกํากับดูแลสหกรณ์ออมทรัพย์และสหกรณ์เครดิตยูเนียนให้ครบถ้วนตามกฎหมาย โดยครอบคลุมมิติ 1) ปรับลดเพดานอัตราดอกเบี้ยเงินฝากของสหกรณ์ให้ไม่เกิน 3% 2) ศึกษาและแก้ไขกฎเกณฑ์ให้สมาชิกสหกรณ์ออมทรัพย์สามารถนําหุ้นบางส่วนมาใช้ชําระหนี้ได้โดยไม่ต้องลาออกจากการเป็นสมาชิก รวมทั้ง ศึกษาข้อกฎหมายเกี่ยวกับการปรับลดยอดหนี้ โดยการนํารายได้ในอนาคตบางส่วนมาใช้ลดยอดหนี้ และ 3) ยกระดับการกํากับดูแลชุมนุมสหกรณ์ออมทรัพย์ ให้มีผู้แทนจากกระทรวงการคลังและธนาคารแห่งประเทศไทยเป็นกรรมการหรือที่ปรึกษา คณะกรรมการที่ปรึกษาการกํากับดูแลสหกรณ์ออมทรัพย์ และสหกรณ์เครดิตยูเนียนเพื่อให้คําแนะนํา เสนอมาตรการป้องกันและแก้ไขปัญหา และจะต้องรายงานให้รัฐมนตรีว่าการกระทรวงเกษตรและสหกรณ์ทราบ เพื่อความโปร่งใสตรวจสอบได้